
Text rozhodnutia
Súd: Spisová značka: Identifikačné číslo súdneho spisu: Dátum vydania rozhodnutia: Meno a priezvisko sudcu, VSÚ: ECLI:
Okresný súd Prievidza 11P/65/2024 3824203441 14. 11. 2024 JUDr. Katarína Zajacová ECLI:SK:OSPD:2024:3824203441.4
ROZSUDOK V MENE SLOVENSKEJ REPUBLIKY Okresný súd v Prievidzi vo veci starostlivosti o maloletého A. B., nar. X.XX.XXXX, zastúpeného kolíznym opatrovníkom, Úradom práce, sociálnych vecí a rodiny, dieťa rodičov: matky C. B., nar. XX.X.XXXX, bytom Mesto Prievidza, otca D. E., nar. XX.X.XXXX, bytom Mesto Prievidza, zvereného do náhradnej osobnej starostlivosti F. B., nar. XX.X.XXXX, bytom G., H. H. XXXX/XX, za účasti Okresného prokurátora v Prievidzi, o výchovnom opatrení, takto rozhodol: I. O d n í m a maloletého A. B., nar. X.XX.XXXX z náhradnej osobnej starostlivosti F. B., nar. XX.X.XXXX a maloletému dieťaťu n a r i a ď u j e na účely zabezpečenia odbornej diagnostiky p o b y t v Súkromnom liečebno-výchovnom sanatóriu so sídlom v Senci, Diaľničná cesta 3, CDR Senec, najdlhšie na 6 mesiacov. II. Náhradnému D. F. B., nar. XX.X.XXXX u k l a d á povinnosť spolupracovať so Súkromným liečebnovýchovným sanatóriom so sídlom v Senci, Diaľničná cesta 3, CDR Senec a s orgánom sociálno-právnej ochrany detí po dobu trvania výchovného opatrenia. odôvodnenie: 1. Súd v súlade s ust. § 23 ods. 2 CMP začal vo veci z úradnej povinnosti konanie o nariadení výchovného opatrenia maloletému dieťaťu podľa § 37 ods. 3 písm. a/ Zákona o rodine z dôvodu, že ÚPSVaR Prievidza v správe zo dňa 24.6.2024 o kvalite starostlivosti o maloletého zvereného do náhradnej osobnej starostlivosti konštatoval, že dieťa zanedbáva povinnú školskú dochádzku, náhradný rodič nedostatočným spôsobom dieťa motivuje v plnení školských povinností a u dieťaťa sa začína prejavovať aj patologické správanie v otvorenom prostredí a trestná činnosť, ako aj nerešpektovanie náhradného rodiča, ktorý pre neho nie je dostatočnou autoritou a nedokáže zabezpečiť diagnostiku dieťaťa ambulantnou formou. 2. Kolízny opatrovník navrhol uložiť nad výchovou maloletého dieťaťa výchovné opatrenie za účelom odbornej diagnostiky v špecializovanom zariadení s poukazom na to, že maloletý sa v minulosti stretával s nevhodnou skupinou rovesníkov, mal problémové správanie a neplnil si riadne školské povinnosti a školskú dochádzku. Navrhol nariadiť dieťaťu pobyt v Súkromnom liečebno-výchovnom sanatóriu so sídlom v Senci, CDR Senec najdlhšie na 6 mesiacov. 3. Okresný prokurátor navrhol odňať maloleté dieťa zo starostlivosti náhradného rodiča a nariadiť mu pobyt v diagnostickom zariadení najdlhšie na 6 mesiacov. 4. Rodičia maloletého dieťaťa predvolanie na pojednávanie v mieste bydliska uvedenom v REGOB neprevzali v odbernej lehote. Súdne písomnosti adresované rodičom maloletého dieťaťa im boli doručované spôsobom podľa § 116 ods. 1, 2, 3 a § 106 ods. 1 písm. a/ CSP. Rodičia maloletého
dieťaťa pojednávanie z dôležitého dôvodu odročiť nežiadali a neprítomnosť na ňom neospravedlnili. Súd v súlade s ust. § 180 CSP vo veci konal a rozhodol v ich neprítomnosti, s prihliadnutím na obsah spisu a vykonané dôkazy. 5. Súd vykonal dokazovanie výsluchom náhradnej matky, oboznámením obsahu spisu Okresného súdu Prievidza sp. zn. 6P/43/2021, správy ÚPSVaR zo dňa 24.6.2024, správy ZŠ Prievidza zo dňa 19.4.2024, úradného záznamu o poskytnutí sociálneho poradenstva náhradnému rodičovi ÚPSVaR Prievidza z čl. 4 spisu, správy SLVS – CDR Senec zo dňa 4.11.2024, zápisnice OR PZ Senec zo dňa 4.11.2024, ostatných listinných dôkazov v spise založených a zistil nasledovný skutkový stav: 6. Rozsudkom Okresného súdu Prievidza č.k. 6P/43/2021-58 zo dňa 22.3.2022, právoplatným dňa 10.6.2022 súd zveril maloleté dieťa do náhradnej osobnej starostlivosti náhradnému rodičovi. Rodičia maloletého dieťaťa boli zaviazaní platením výživného. 7. Uznesením č.k. 11P/65/2024-47 zo dňa 16.9.2024 súd nariadil neodkladné opatrenie, ktorým náhradnému rodičovi uložil povinnosť maloleté dieťa odovzdať dočasne do starostlivosti Súkromného liečebno- výchovného sanatória Senec (SLVS) - Centra pre deti a rodiny Senec za účelom zabezpečovania odbornej diagnostiky, a to až do právoplatného rozhodnutia vo veci samej. 8. Zo správy Základnej školy Rastislavova, Prievidza zo dňa 19.4.2024 súd zistil, že maloletý školské zariadenie nenavštevuje a v druhom polroku bol na vyučovaní len 6 dní. Ku dňu 18.4.2024 mal vymeškaných 185 neospravedlnených a 260 ospravedlnených hodín. Z väčšiny predmetov dosahoval stupeň nedostatočný. 9. Náhradnému rodičovi bolo ÚPSVaR Prievidza poskytnuté sociálne poradenstvo v súvislosti s neplnením povinnej školskej dochádzky maloletým dieťaťom, čo vyplýva zo správy ÚPSVaR Prievidza zo dňa 2.5.2024. 10. Zo správy Súkromného liečebno- výchovného sanatória Senec (SLVS) - Centra pre deti a rodiny Senec zo dňa 6.11.2024 vyplýva, že maloletý je osobnosť vo vývine nezrelá so závislými rysmi. Vyžaduje podporu, prijatie, vedenie a nemá problémy sa prispôsobiť a rešpektovať autority. V škole pracuje a je aktívny. Dosahuje slabé výsledky, ale postupne sa zlepšuje. Učiteľov rešpektuje. Nebolo u neho zaznamenané žiadne porušenie pravidiel alebo problémové správanie. Nemá internalizované štandardné normy správania a ich osvojenie si podľa vyjadrenia centra bude vyžadovať čas, výchovné vedenie a dôslednú kontrolu, na základe čoho jeho prepustenie do domáceho prostredia nedoporučilo, pretože by predstavovalo vysoké riziko pre jeho vývoj. 11. Náhradný rodič nemal výhrady voči uloženiu výchovného opatrenia. Za jediný problém u maloletého považoval jeho záškoláctvo a skutočnosť, že sa nechce vzdelávať a dosahuje zlý prospech. Je žiakom ZŠ Rastislavova, kde navštevuje 6. ročník. Aktuálne má 16 rokov a trikrát opakoval ročník. Jedenkrát bol vyšetrovaný políciou z dôvodu, že našiel rybárske potreby, ktoré dal svojmu kamarátovi a ten ich ponúkal na internete na predaj. Nemal vedomosť o tom, že by tieto potreby odcudzil, resp. sa vlámal do nehnuteľnosti, kde sa nachádzali. Maloletý A. je synovcom náhradného rodiča. Matka dieťaťa je sestrou náhradného rodiča. V zariadení, kde bol umiestnený na základe neodkladného opatrenia, s ním je náhradný rodič v telefonickom a v písomnom kontakte a počas celých letných prázdnin bol doma. V domácom prostredí s ním neboli žiadne problémy. Podľa vyjadrenia náhradného rodiča sa matka maloletého dieťaťa zdržiava v Taliansku a otec v Anglicku. Na sociálnych sieťach sú zablokovaní a nepoznal ani ich telefonický kontakt. 12. Podľa § 37 ods. 3 písm. a) Zákona o rodine, ak je to potrebné v záujme maloletého dieťaťa a ak výchovné opatrenia uvedené v odseku 2 neviedli k náprave, súd dočasne odníme maloleté dieťa z osobnej starostlivosti rodičov aj proti ich vôli, osôb, ktorým bolo maloleté dieťa zverené do náhradnej starostlivosti podľa § 45 alebo 48, budúcich osvojiteľov, ktorým bolo maloleté dieťa zverené do starostlivosti podľa § 103, osvojiteľov alebo poručníka, ktorý sa o maloleté dieťa osobne stará a nariadi maloletému dieťaťu na účely zabezpečenia odbornej diagnostiky pobyt v zariadení, ktoré vykonáva odbornú diagnostiku, najdlhšie na šesť mesiacov.
13. Zhodnotením skutkového stavu súd dospel k právnemu názoru, že sú dané dôvody pre nariadenie pobytu maloletého dieťaťa v zariadení pre účely zabezpečenia odbornej diagnostiky a to najdlhšie na šesť mesiacov. Z výsluchu náhradného rodiča dieťaťa a zo správy Súkromného liečebno - výchovného sanatória Senec (SLVS) - Centra pre deti a rodiny Senec zo dňa 6.11.2024 vyplýva, že maloletý je osobnosť vo vývine nezrelá so závislými rysmi. Vyžaduje podporu, prijatie, vedenie a nemá problémy sa prispôsobiť a rešpektovať autority. V škole pracuje a je aktívny. Dosahuje slabé výsledky, ale postupne sa zlepšuje. Učiteľov rešpektuje. Nebolo u neho zaznamenané žiadne porušenie pravidiel alebo problémové správanie. Nemá internalizované štandardné normy správania a ich osvojenie si podľa vyjadrenia centra bude vyžadovať čas, výchovné vedenie a dôslednú kontrolu, na základe čoho jeho prepustenie do domáceho prostredia nedoporučilo, pretože by predstavovalo vysoké riziko pre jeho vývoj. Je v záujme maloletého, aby bol v súlade s cit. ust. § 37 ods. 3 písm. a/ Zákona o rodine dočasne odňatý z náhradnej osobnej starostlivosti a umiestnený v zariadení plniacom úlohy odbornej diagnostiky najdlhšie na obdobie 6 mesiacov za účelom zabezpečenia pozitívnej zmeny jeho postojov k vzdelaniu, školskej dochádzke, k plneniu povinností a rozvoja žiadaných návykov. 14. Súd súčasne podľa § 37 ods. 4 Zákona o rodine uložil náhradnému rodičovi povinnosť spolupracovať so Súkromným liečebno-výchovným sanatóriom so sídlom v Senci, CDR Senec a s orgánom sociálnoprávnej ochrany detí po dobu trvania výchovného opatrenia. Poučenie: Proti tomuto rozhodnutiu je prípustné odvolanie. Odvolanie sa podáva v lehote 15 dní od doručenia rozhodnutia na súde, proti ktorého rozhodnutiu smeruje, písomne v dvoch vyhotoveniach. Podľa § 363 CSP v odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Podľa § 62 ods. 1, 2 CMP, odvolanie možno odôvodniť aj tým, že súd prvej inštancie nesprávne alebo neúplne zistil skutočný stav veci. Odvolacie dôvody možno meniť a dopĺňať až do rozhodnutia o odvolaní. Ak povinný dobrovoľne nesplní, čo mu ukladá vykonateľné rozhodnutie, oprávnený môže podať návrh na vykonanie exekúcie podľa osobitného predpisu, Zákona č. 233/1995 Z.z. o exekútoroch a exekučnej činnosti.

Zdroj: KAUZIS.SK – https://www.kauzis.sk/judikatura/r/ECLI:SK:OSPD:2024:3824203441.4 (dáta aktuálne k 10. 11. 2026). Záväzné je znenie zverejnené súdom.




